# Marguerites de la Marguerite des princesses/Comedie des innocents
### Comedie des Innocents.

MOn œil diuin, qui voit l’interieur, Deuant lequel nul corps exterieur Ne peult donner aucun empeſchement, Regarde en bas iuſqu’a l’inferieur, Bien qu’il ſoit hault comme ſuperieur, Mais ma bonté l’abbaiſſe doucement :﻿ Or a il veu ce que ſecretement Herodes veult faire de mon Enfant ; Mais ma puiſſance en diſpoſe autrement, Qui le Petit contre le Grand defend. ﻿En moy n’y a nulle mutation, Rien de charnel, ne point de paẞion ; De tous les faitz de lá bas ie me iouë, Celuy qui eſt mon Filz d’adoption, Se confiant en mon Election, Remply d’amour, inceſſamment me louë : Mais l’infidele adorant terre & bouë,
Ne fait ſinon penſer à me destruire. En me moquant d’eux, fais tourner ma rouë, Et mon ſoleil ſur bons & mauuais luire. ﻿Ie voy le cœur d’Herodes fort trembler, Et ſon conſeil contre moy aſſembler ; Car le retour des Roys il a bien ſceu. Il fait du Dieu, & me veult reſſembler, Cuydant pouoir oster ou r’aſſembler La vie au corps ; mais il en eſt deceu. Les ſages Roys ont bien mon Filz receu, Mais ce tyrant par grande cruauté Le mettre à mort dens ſon cœur a conceu, Pour conſeruer ſa vaine royauté. ﻿Roys de lá bas, eſcoutez promptement ; Et vous außi, qui ſoubs moy puiſſamment Iugez la terre en vostre obeïſſance : Or apprenez mon ſaint enſeignement, Et me ſeruez craingnant reueremment : Reſiouyſſez voz cœurs par congnoiſſance, Et en tremblant voyans ma grand puiſſance, Baiſez mon Filz, & luy faites hommage, Et vous aurez de m’embraſſer licence ; On autrement ce vous ſera dommage : En le baiſant pour Seigneur & pour Roy, En l’adorant homme & Dieu par la Foy, Soubsmettant cœur & corps à ſon empire,
Par luy pourrez du dur faix de la Loy Eſtre tirez, & iointz auecques moy ; Tant que chacun aura ce qu’il deſire. Mais ce cruel qui tous les iours empire, De cruauté aura ſa recompense. Bien loing ſera ſon effect de ſon dire, Car moult remaint de ce que le fol penſe. ﻿Anges, allez à Ioſeph mon amy, Qui en repos d’esprit eſt endormy ; En luy diſant comment, par quel moyen Ie veux ſauuer de mortel ennemy Mere & Enfant ; qui paſſeront parmy Leurs malvueillans ſy ſagement & bien, Qu’ilz n’oſeront onc leur demander rien. Le temps preſcrit il leur fault reueler, Qu’ilz demeurr^ont en Egypte, & combien : Et que de lá dois mon Filz appeller.
﻿La cruauté & grande tyrannie Merite bien, Seigneur, que tu luy nye De ta faueur le rayon gracieux. Sa mauuaistié doit eſtre bien punie, Qui veult tuer l’Enfant, que tu benie ; Sy treſparfait que la terre & les cieux, Pour l’admirer tournent vers luy les yeux. Roys & Pasteurs en ont fait ſy grande compte,
Et le fier Roy, de tous le vicieux, Cerche ſa mort, ſon dommage, ou ſa honte.
﻿Ores ſera le deſert, periſſant ; Et ſans nul fruit, plaiſant & fleuriſſant ; Quand ton cher Filz y fera ſon entree : Du dur rocher ſera ruiſſeau yſſant, Pour eſtre à luy du tout obeïſſant : Et les haultz monts de loingtaine contree S’abbaiſſeront ; & la vallee oultree Se haulſera de plaiſir pour le voir. La terre ſeiche y ſera acouſtree De mille fleurs, pour mieux le receuoir.
﻿Dieu Toutpuiſſant, qui de tout peux iouyr, Helàs, fais tu le tien enfant fouyr Deuant vn fol, cruel, plein d’ignorance ? Tu peux le ciel & la terre eſiouyr, Et tout ſoudain en l’abyſme enfouyr Cil qui ne rend à ton Filz reuerence. Mais il te plaiſt qu’ainſi ſon innocence Souffre pour tous les pecheurs & nocents Pour conforter ceux qui par la ſouffrance De l’ignorant ſouffriront innocents.
﻿Dedens ce deſert tout deſtruit
I’abbaiſſeray la haulte branche, Pour donner à l’Enfant du fruit D’vne volonté pure & franche.
﻿Pere du Filz dont ſuis l’humble ſeruante, Fille de toy qui me rendz treſſçauante, Qu’en toy y a Nom de paternité : Tu m’as fait Mere, & telle ie me vante, Que touſiours ſuis ta volonté ſuyuante. Par pure grace, en moy humanité Ton Filz a prins, par ta benignité ; Vn corps ſemblable à la chair de peché, Pour en ce corps tuer la vanité D’Adam par qui le monde estoit taché. L’homme, qu’est ce, que tu as eu memoire Ainſi de luy, qui d’obſcurité noire L’as en lumiere & clarté retiré ? Viſité l’as, le faiſant en toy croire, Puis couronné & d’honneur & de gloire, En luy donnant ce qu’il a deſiré. C’eſt toy ſon Tout ; qui à toy l’as tiré, Le faiſant Dieu, & enfant du treshault, Apres l’auoir iuſqu’au bout martyré ; En confeſſant que de ſoy rien ne vault, Rememorant tes graces & tes dons, Ta charité baillant à tous pardons,
Ta patience, & longanimité ; Ie crie en cœur, à tes œuures rendons Graces à DIEV, & cœurs & mains tendons Vers le ſeul Bien, qui n’eſt point limité. Recongnoiſſons ceste ſublimité, Qu’amour a peu enuers nous appaiſer, Voire & vnir à nostre infirmité Diuinité, par amoureux baiſer ; En te louant ie paſſe iours & nuictz, En te voyant homme & Dieu, tous ennuys Sont conuertiz en ſouueraine ioye, Quand chacun dort, plus eſueillee ſuis, Pour contempler le bien que ie pourſuys, Que ie poſſede, & perdre ne pourroye. Mais en paſſant ceste mortelle voye, Ie pourſuyuray d’esprit par grand deſir, Qu’ainsi que moy par Foy chacun te voye, Et qu’en tous ſoit parfait ton bon plaiſir.
﻿O Ioſeph, pere putatif, Leue toy, ſans estre craintif, Et prens l’Enfant, Sa Mere außi, comme ententif : Car Dieu, d’Herodes le chetif, Bien le defend. Or parts donques ſecretement,
Et t’en fuys bien hastiuement Droit en Egypte. Sois y iuſqu’au temps nommément, Que le te diray iustement. Or parts donc viste : Car il aduiendra que le Roy L’Enfant querra de plein effroy De tous costez, Pour le mettre à mort ; mais croy moy, Il n’aura pouoir ſur ta Foy : Point n’en doutez.
﻿O bonté, qui accourts Au ſecours Des tiens, ie te loue & mercie ; Des dangers nous reſcoux : Dont le cours Prendrons ; car la nuict eſt noircie. ﻿M’amye, il fault partir, Sans mentir : Car l’Ange ainſi que ie dormoye, M’eſt venu aduertir ; Dont ſentir M’a fait peur, & apres grand’ioye. Herodes veult auoir Par pouoir
Vostre enfant, pour le mettre à mort. Il ne le pourra pas voir ; Car pouruoir Y veult Dieu, qui eſt le plus fort.
﻿Amy ſans attendre à demain, Tous deux nous fault mettre la main Pour emporter nostre bagage ; Et l’Enfant tant doux & humain, Le ſauuant du Roy inhumain Porteray ; c’eſt mon heritage. Dieu eſt ma force & mon courage, Parquoy en luy me ſents ſy forte, Que ſans trauail en ce voyage Porteray celuy qui me porte.
﻿Allons ſans ſaire nul ſeiour ; A fin qu’auant le poinct du iour Soyons hors de ce territoire.
﻿Dieu, viuant en nous par amour, Fait à ſon Enfant vn tel tour, Qu’à iamais en ſera memoire : A luy tout ſeul en ſoit la gloire, Qui l’Enfant deliure des mains Du danger, qui ſera notoire,
Du plus cruel des inhumains.
﻿Sailliz ſommes dehors des termes D’Herode, en ſanté, non enfermes, Dont louer deuons Dieu de tout. Si aux yeux auons eu les larmes, Noz cœurs n’en ont eſté moins fermes : Car quand d’vn bout à l’autre bout Tourment nous greue & preſſe moult, Lá ſe monstre de Dieu la grace, Ou nostre ame prend ſy bon gouſt, Qu’elle ne ſe plaint d’estre laſſe.
﻿Ce lieu eſt deſert & ſauuage, Sans bleds, ſans vignes, ſans fruitage, Mais nous poſſedons le vray pain, Qui nous donne force & courage ; La vigne außi, dont le beuurage Eſt à tous Fideles bien ſain : Le fruit de vie, qui la faim Oſte du corps en ſaoulant l’ame, Dormans ſans crainte ſoubz la main De cil que Pere ie reclame.
﻿Voyez ces trois meſchants menteurs, Inuenteurs
D’vn Chriſt forgé dedens leurs teſtes ! O vous mes loyaux ſeruiteurs, Amateurs Des vertus grandes & honnestes, Maintenant me fault ſecourir, Ou mourir De courroux, de deſpit, & d’ire. Si l’Enfant ie ne fais perir, Làs guarir Nul ne ſçauroit mon grand martyre. Ces Roys me ſont bien eſchappez, Qu’attrappez Ie ne les ay à leur retour. De male mort ſoyent ilz happez Et frappez, Pour les punir du meſchant tour. Mais de ce Chriſt, qu’en ferons nous ? Dites tous Franchement ce qui vous en ſemble ; Prendre vueil le conſeil de vous, Amys doux, Tandis que nous ſommes enſemble.
﻿Sire, il fault ſa mort machiner, Et deliberer finement ; Apres ſans ceſſe ne finer,
De la pourſuyure promptement, Parquoy, quant à mon iugement, Mandez vostre grand Capitaine, Et luy commandez viuement ; Ce luy ſera plaiſir, non peine.
﻿Veu le temps qu’apparut l’estoille, A fin que vous ne faillez point, Tous les enfans de la mamelle, Qui ont le deuxieme an ioint, Et au deſſoubz, voila le poinct, Il les fault trestous mettre à mort : Le hault Dieu pouoir vous en doint, Pour estre vengé d’vn tel tort.
﻿En Bethleem ny à l’entour Ne fault laiſſer enfant viuant, N’eſpargnez ne ville ne tour, Mettez à tous la vie au vent. Mais que lon cerche bien auant, Masle n’en eſchappera vif : Vostre Capitaine eſt ſçauant, Et y ſera bien ententif.
﻿C’est un homme qui n’ha regard A nul, fors à vous obeïr ;
Il ne craint danger ne haſard Pour vous, dont il ſe fait haïr. Parquoy n’ayez peur que fouyr Puiſſe nul enfant de ſes yeux ; Pour vostre cœur bien reſiouyr, Poßible n’eſt de choiſir mieux.
﻿I’ay vn faix ſur ma conscience, Lequel ie ne peux plus celer, Et en vous ſy grand’confiance, Que ie le vous veux reueler. Làs, à peine en peux ie parler ; Car le deſpit qui mon cœur creue Ne peult hors de mes dents aller, Qui me rend la parole breue. En Bethleem, il eſt predit, Qu’vn Filz eſt né de tel credit, Que ſur les Iuifz regnera ; Dont pour faire un treſiuste edict, I’ordonne que l’Enfant maudit Soit tué, qui le trouuera. Et celuy bien eſprouuera Ma grande liberalité, Qui vn ſeul n’en eſpargnera Par extreme crudelité Sans regarder à poure ou riche,
Ny à maiſon petite ou grande ; Trenchez tout ainsi qu’vne miche A grans morceaux, ie le commande. Il ne fault point que lon demande Dont me vient ceste cruauté ; Car vn Roy doit payer l’amende, Qui pour rien perd ſa Royauté.
De t’obeïr i’ay telle enuie, Conſeruant ton autorité, Que de tout masle auray la vie, Pour te donner proſperité. Mon cœur eſt ſy tres irrité, Contre celuy qui eſt venu, Qu’il mourra, c’est la verité, Quand de mes mains ſera tenu. Nous ferons tant de pas & tours Moy & mes gents, en diligence, Que Bethleem & ſes entours Auront des masles indigence. Bailleur ne ſeray d’indulgence ; Car de deux ans tirans en bas, A nul n’auray intelligence, Mais tueray tout, pour mes esbats.
Or allez donc ; & force gents
Aſſemblez, pour le cas parfaire. Et qu’ilz ſoyent tous diligents Sans pitié, ſans craindre à mal faire. A vous ſeul ie remets l’affaire, Qui plus au fonds du cœur me touche ; Dont la douleur qui me fait taire, Par grand deſpit ferme ma bouche.
﻿Sire, i’entens bien ton vouloir, Auquel le mien du tout s’accorde ; Puis que i’ay de toy le pouoir, Nully n’aura miſericorde. Car quand en mon cœur ie recorde, Qu’vn autre que toy veult regner, De mort cruelle, & ſale & orde I’ay grand deſir de l’estrener.
﻿Gardez vous bien d’estre gaignez D’argent, de crainte, ou de pitié.
﻿De leur ſang nous ſerons baignez En les couppant par la moitié ; Crainte n’aurons, ne amitié A nul, & rien n’eſpargnerons. Si le Chriſt eſt bien chastié Par nous, aſſez nous gaingnerons.
﻿Eſt il plaiſir à l’arbre que de voir La cauſe & fin de ſa creation ? Et à la femme eſt il en ſon pouoir De n’aymer bien ſa generation ? C’eſt ſon beau fruit, ſa conſolation, Pour qui tous fruitz & animaux ſont faitz. O mon enfant, ceste dilection Ioyeuſement me fait porter tous faix.
﻿Il n’eſt ennuy que la femme n’oublie, Quand elle voit que le hault Createur De tel honneur l’a ainſi anoblie, Que l’ouurouer elle eſt du grand facteur ; Dedens lequel luy de tout bien aucteur Forme l’enfant à ſa ſimilitude. Seigneur, ſoyez de luy conſeruateur, Car de bon cœur i’en prens ſolicitude.
﻿Ie dois aymer, & ne m’en puis garder, L’os de mes os, & la chair de ma chair ; En le voyant, ie me peux regarder ; Son pere außi, c’eſt vn threſor bien cher. Qui te voudroit, enfant, par mal toucher, I’aymerois mieux la douleur endurer ; De te ſeruir ie ne me peux faſcher,
Mais mon trauail ie veux faire durer.
﻿Ce m’eſt honneur remply de grand plaiſir, De te nourrir, Royale geniture ; Dont en mon cœur ne ſents autre deſir, Que d’en pouoir faire la nourriture Au gré du Roy. O belle creature, Tu me plais tant, que s’il failloit ma vie Mettre en haſard, pour te donner pasture, Ie le ferois ; car amour m’y conuie.
﻿Voicy le lieu, le territoire, Ou fault faire execution. Enfans, ayez bien en memoire De ietter hors compaßion ; Sans auoir nulle affection A pere, à mere, ny enfant ; En telle perſecution Le Roy la pitié vous defend. Tout ce que demandons, eſt lá, Voyez tous ces enfans enſemble ; Frappez & tuez tout cela, Que le cœur icy ne vous tremble ; Gardez que nulle ſon filz ne emble, Tuez tous ceux qui ont deux ans, Et au deſſoubz.
﻿Puis qu’il vous ſemble, Qu’il eſt bon, nous donnerons dedens. Ca ceſt enfant, qu’il eſt gentil ; Il prend l’enfant. Baillez le moy bien toſt, m’amye.
﻿Làs, monſeigneur, que vous plaiſt il ? De grand’peur la chair me fremie, Vous le tuez ! O infamie ! O cruauté qui n’ha ſemblable, Rendre ainſi la vie endormie De l’Innocent, qui n’eſt coulpable ! O le fruit de l’arbre, Tu es comme marbre Dur, froid, & tranſy ; Auant qu’estre meur Le glaiue trop dur L’homme ſans mercy Cueilly t’a icy !
﻿Baillez ceſt enfant viſtement, M’amye, car i’en ay affaire.
﻿Plus toſt ie me lairray vrayment, Que mon enfant, par vous deffaire.
﻿Oſez vous bien au Roy defplaire ? C’eſt trop grandé desloyauté.
﻿Tuez moy donques pour parfaire Sa trop cruelle cruauté. Helàs, par force il le m’arrache Pour le tuer deuant mes yeux ! Meſchant, cruel, infame & laſche Seruiteur du Roy vicieux ; I’esleue cœur & voix aux cieux ; Et en demande la vengeance Au grand Dieu ſur tous autres Dieux, Pour m’en venger en diligence. Helàs mon enfant, Tout le cœur me fend De te tenir mort. L’image de vie Eſt de toy rauie, Par cruel effort ; Làs, Herode ha tort.
﻿Baillez ceſt enfant ; que de peine ! La fuyte ne vous ſert de rien.
﻿Ta volonté trop inhumaine
Si ie peux n’aura pas le mien. ﻿Làs, il le prend ! O cruel chien, Il le prend. Qui de ſang humain as enuie ! Las, il met à mort tout mon bien : A peu pres que ie ne deſuie. Helàs, il me iette Celuy que regrette Mort, entre mes mains. Làs, le cœur me fault ! O Dieu de lá hault, A ces inhumains N’en faites pas mains.
﻿Ceſt enfant eſt fort bien en ordre, Mais ſy le me fault il auoir.
Allez, vous n’y auez que mordre, Pas n’estes digne de le voir ; Car ie vous fais bien à ſçauoir, Qu’il eſt filz du roy treſpuiſſant.
﻿Außi pour faire mon deuoir, Au roy veux estre obeïſſant.
﻿Làs, ſus luy vous tirez l’eſpee, Sans craindre le roy ! quelle audace !
﻿Il aura la gorge coupee, Le roy le veult, en ceste place.
﻿Venez, toſt à l’aide à moy laſſe ; Venez ceſt enfant ſecourir : Làs, ſon corps l’eſpee oultrepaſſe.
﻿C’eſt le roy qui le fait mourir.
﻿Le roy fait ſon enfant tuer ! O cruel Pere, ô cas nouueau ! Qui en lieu de s’eſuertuer
De ſauuer ſon filz ſain & beau, Du tetin le met au tombeau.
Son porc, non ſon filz, vault mieux estre. Le Iuif ne tue nul pourceau, Mais ſon filz ; qui ne fait que naistre, O roy plein de vice, Moy poure nourrice Fais icy le dueil, Que tu deurois faire ; Non ainſi defaire, Et mettre au cercueil Le bien de ton œil. Mais ſi ne puís ie encore croire,
Que le Roy vn tel cas entende ; Il n’y a ne proufit ny gloire : Plus auant fault que i’en demande. Tel en pourra payer l’amende, Qui eſt cauſe de ma douleur.
﻿Le Dieu plein de puiſſance grande Augmente au roy vie & honneur. Nous venons de perſecuter Le païs, du Chriſt la naiſſance, Et ton vouloir executer ; Sans auoir de nul congnoiſſance. Chacun craint ta grande puiſſance ; Car il n’eſt demeuré vn ſeul Enfant ſoubs ton obeïſſance, Qui ne ſoit mort dens ſon linceul.
﻿N’en auez vous vn ſeul ſauué, Qui me puiſſe mener la guerre ?
﻿Si vn ſeul enfant eſt trouué, Qui ne ſoit par mort mis en terre, Faites nous en priſon grand’erre Mener, & mourir pour l’amende ; Ou Dieu nous tue d’vn tonnerre.
﻿Voila le bien que ie demande.
﻿Depuis deux ans & au deſſoubz, En Bethleem ny à l’entour Masle n’y a ; nous ſommes ſaoulz De frapper. Qui euſt veu les tours De nous, & des femmes autour, Il euſt veu cruelle bataille : Chacune faiſoit ſon destour, Mais n’y ont fait choſe qui vaille.
﻿Vous me rendez le cœur content, Et le corps tout remply de ioye.
﻿Iamais nul Roy n’en feit autant, Sire, que vous.
﻿Vien ça, que ie oye Comment.
﻿Vous verriez par la voye Le ſang courir de tous costez.
﻿Ho, voila plaiſante montioye, Monstrant les ennemys domtez !
Mais quoy ? qu’ont dit ces meres foles ? S’en allant, puis reuiẽt
﻿Les vnes ont voulu fouyr, Les autres à force paroles Nous ont fait iniures ouyr ; A peine en auons peu iouyr Fors à grans coups, ſur bras, ſur testes.
﻿Voila qui me fait reſiouyr, Vray^ment bons ſeruiteurs vous estes.
﻿Iamais n’ouystes de telz crys, Telz plaingtz & lamentations.
﻿En vous eſcoutant, ie m’en rys, Ce me ſont conſolations.
﻿Iniures, maledictions, Coups de poing, morſure de dents Auons eu de leurs paßions, Dont portons ſignes euidens.
﻿Vous auez ſy bien beſongné, Que d’auoir mieux ie ne ſouhaite.
﻿Ha, il y a bien eu hongné
Auant venir à la retraite.
﻿Sire, vne femme fort aigrette, Dit qu’à vous elle ſen plaindra ; Mais vostre volonté i’ay faite.
﻿Iamais nul mal ne t’en prendra. Ilz ont fait ce qui eſt poßible Pour mettre mon cœur en repous : Si le Chrift n’eft bien inuiſible, Il ſera mort deſſoubs leurs coups ; Dont en paix regneray ſur tous, Sans craindre qu’on me face tort. Hò, que ce ſçauoir là m’eſt doux, Que Chriſt ſoit mis du tout à mort ! Car ſon regne eſt au mien contraire, Et de mon throne me depoſe. Car par ce que i’ay peu retraire Des prophetes & texte & gloſe, Ce euſt esté de luy bien grand choſe, Et de moy riens : mais i’ay pourueu, Que ſon corps en la mort repoſe ; Le mien viuant de tous eſt veu. Ie regneray puis qu’il ne regne, Et feray ce qu’il me plaira. O qu’il ſera heureux mon regne !
Car vn chacun me complaira, Et biens & forces deſploira, Pour acquerir mon amitié. Hà, chacun pour moy s’emploira, Puis que i’ay le Chriſt chastié. ﻿Ie laiſſe à Dieu, de tous ſes cieux La police & gouuernement ; I’en quitte ma part ; aymant mieux Regner en terre puiſſamment. Viure veux plus ioyeuſement, Que ie n’ay fait au temps iadis ; En terre eſt mon contentement, Garde bien Dieu ſon paradis.
﻿Helàs, Sire, Sire, voyez Ce qu’à fait vostre Capitaine Auec ſes gens deſuoyez Contre vous ; Maiesté hautaine, Vostre puiſſance ſouueraine Puniſſe ce crime execrable Par vne intolerable peine : Vengez vostre filz tant aymable.
﻿O vilain deſir de vengeance, Et de regner l’ambition ! O trop hastiue diligence,
O impiteuſe occaſion ! O mon filz, ma dilection, Pour conſeruer ton heritage, Ie t’ay mis à perdition ; Et pour proufit, t’ay fait dommage ! Ie perdz l’heritier, Dont iauois mestier, Plus que de la terre. Pour deffaire Chriſt, I’ay mon filz preſcript Parmy ceste guerre. Acquerant pour luy Repoz & appuy, Le Chriſt ie cerchois : Mais le puiſſant Dieu Mon filz prend en lieu ; Pas n’ay eu le choix. O malheureux Pere ! Ie ſuis qui opere Contre mon vouloir. Car pour tuer vn, I’ay fait tout commun ; Dont me fault douloir. Mais, au fort, i’ay fait Vn ſy tres beau faict, Qu’il fault en gré prendre.
Ceste propre perte C’eſt pour ma deſſerte, Lon le peult entendre. ﻿I’ay un filz perdu, Außi i’ay rendu Mort mon ennemy. Ie l’ayme mieux mort, Que voir vif & fort Mon filz & amy. De mon Capitaine, C’eſt choſe certaine Qu’il m’a obey ; Dont eſt aduoué Aymé & loué De moy non hay. Metz en ſepulture Ceste creature, Et l’oste d’icy.
﻿O dure nature ! O nature dure ! Helàs, qu’eſt cecy ? Enfant, ie t’emporte De dueil demy morte, Hors des yeux du Roy ; Qui du tout s’accorde
A ceste mort orde ! O quel deſarroy ! En la terre mettre Te vois, lá fault estre Et tous demeurer. Et feray l’office De vraye nourrice, C’eſt de bien pleurer.
﻿Ie ſçay tresbien que i’ay mon Filz perdu ; Mais en voyant außi que i’ay rendu Mon regne ſeur ſans ſouſpeçon ne crainte, Mon eunemy mort à terre eſtendu, Confeſſer doy, le tout bien entendu, Que reſiouyr tresfort me doy ſans feinte : Il fault mourir par amour ou par crainte ; Mais viure poure, & chaßé de ſon bien, C’eſt pis que mort d’endurer telle estreinte ; I’aymerois mieux mourir, que n’auoir rien. ﻿Or ſuis ie ſain, mon Royaume eſt paiſible ; Ce qui me plaiſt ie le tiens pour loiſible : Nully mon bien ne demande ou querelle ; I’ay Chriſt rendu à ce monde inuiſible : Il ne m’estoit en rien bon ne duyſible, Sa mort m’eſt bien plus proufitable & belle. ﻿Les Prophetes n’ont eu puiſſance telle
Que leur Chriſt ſoit peu venir en auant, Dont content ſuis en la vie mortelle, Puis qu’en viuant i’ay mys ſa vie au vent.
﻿Helàs, helàs, helàs, helàs, Qui confortera ce cœur las, Ce corps affoibly de douleur, C’eſt eſprit priué de ſoulas, Tous ſes cinq ſens liez au laz Ineuitable de malheur ? Vous qui me voyez ſans couleur, Et demandez l’occaſion, Làs, mes enfans pleins de valeur Sont periz par occiſion. Qui donra à mon chef des larmes Pour pleurer ces cruelz alarmes, Dont mes yeux ſeront les ruiſſeaux ? Qui m’apprendra ſuffiſans termes Pour regretter non les enfermes, Mais les morts tant plaiſans & beaux ? Vous qui cas piteux & nouveaux Pleurez, venez moy ſecourir, Et voyez que ces desloyaux Tous mes enfans ont fait mourir. Ma voix bien hault ie fais ouyr En Rama ; non pour reſiouyr
Les auditeurs par mes doux chants, Mais par crys, voyant enfouyr Ceux qui n’ont peu ne ſceu fouyr La mort par les glaives trenchans. Ie pleure par villes & champs, Ie hulle, ie plaings & ſoupire, Dont le meſchant Roy des meſchans A mys mes enfans au martyre. Ie ſuis Rachel triste & marrye, Qui pleure en la triste patrie, Qui de mes enfans feut partage. Pleurez, Ioſeph, ie vous en prie ; Et que Beniamin couſin crie Ses enfans mortz par grand outrage. O Bethleem, doux heritage, Tu leur estois maiſon de pain, Et nourriſſois ce beau lignage : Làs, ilz n’y ſont pas mortz de faim. ﻿Point conſoler ie ne me veux, Quand tous mes enfans & neveux Ie ne voy plus, car plus ne ſont. Si par ſacrifice ou par vœuz Pouois l’esprit en leurs corps nœufz R’appeller du lieu treſprofond, I’en ferois prou : car mon cœur fond De douleur, voyant que remede
Ny a ; mes iours à eux s’en vont, Parquoy ie ne veux nulle aïde. ﻿Mortz ſont mes enfans innocents, Dont pis que mort au cœur ie ſents : Mais, helàs, ce n’eſt pas pour eux Qu’ilz ſont ainſi de vie abſens ; Toutesfois pour eux m’y conſens : Car ie ſçay bien qu’ilz ſont heureux D’estre plustoſt mortz, que paoureux De mourir, pour ſauuer l’Enfant Pour lequel vn cœur amoureux Mourant, va viure triomphant. ﻿Leur robbe ont laiſſee, Rompue & bleſſee Par ſanglante mort. Leurs meres pleurantes Ceà & lá courantes Ont crié bien fort. Le mourant crioit, Sa mere pleuroit, L’arroſant de pleurs ; L’arbre regrettoit Du fruit qui portoit Les plaiſantes fleurs. Herodes cuydoit Comme il pretendoit
Mettre Chriſt à rien. C’eſt bien au contraire, De ſes mains retraire Dieu la ſceu fort bien. Cruels, qui penſez Faiſant maux aſſez Effacer ſon Nom ; Plus vous l’abbaiſſez, Et plus le haulſez D’eternel renom ; Le perſecutant, Et executant L’edict de ſa mort, Vous le faites viure. Aux cœurs qu’il deliure De tout deſconfort Chriſt touſiours demeure. Mais quand la bonne heure Viendra de mourir, La mort il prendra, Que morte rendra, Pour nous ſecourir. Par Chriſt mort, viuront Tous ceux qui croiront En luy fermement. C’eſt, qu’il eſt leur vie,
Deſir & enuie, Estre, & mouuement. Et par ceste Foy L’ame ſort de ſoy, Pour à luy courir. En luy la transforme, Et ſa vieille forme Fait du tout perir. La mort luy eſt gloire Quand elle peult croire Qu’elle vit mourant. Elle ſe conforte D’estre en Adam morte, A Dieu va courant : Car elle court viste Quand hors du vieux giste D’Adam eſt tiree. Parquoy veult choisir Pour ſon vray plaiſir D’estre martyree : Et de ſon martyre Tel plaiſir attire, Que mieux ne demande : Elle fait de Dieu Par tout, en tout lieu, Tout ce qu’il commande.
L’Ame en Adam morte, En Dieu viue & forte, Acomplit la Loy. A quoy la viuante Se treuue impuiſſante ; Car rien n’ha en ſoy Qu’vn Cuyder menteur ; Qui eſt inuenteur De toute folie. Et quoy qu’elle voye Conuertit ſa ioye En melancholie. ﻿Ames biens heureuſes, Toutes amoureuſes Du parfait Eſpoux, Toutes l’eſpoufez En luy repouſez D’vn dormir bien doux ; Ce qui eſt de terre, A terre eſt par guerre. ﻿Ce qui de Dieu eſt A ſon Dieu retourne, Ou ſans fin ſeiourne ; Son propre lieu c’eſt. L’esprit qui attend Tel lieu, n’eſt content
Qu’il ne ſoit venu. Les biens & le monde Comme choſe immunde Eſt de luy tenu. Mes enfans y ſont, Qui recouuert ont Par la charité De Dieu leur defence, Ce que leur enfance N’auoit merité. ﻿Mais ilz ſont Esluz Pour estre au ciel veuz Martyrs du Petit, Teſmoing du vray Oingt : Bien qu’ilz n’euſſent point Crainte ou appetit. C’eſt par pure grace, Qu’ilz tiennent la place Au pres de l’Agneau. Par tout ilz le ſuyuent, En ſa mort ilz viuent : Par cas bien nouueau Ilz ſont reuestus De toutes vertus, Et blanches estolles. Dieu par mort confeſſent,
Et iamais ne ceſſent, Non point par paroles. Dieu en eux ſe louë, Et par eux ſe iouë Dieu cruel tyrant ; Qui les met en hault Ou rien ne default En les martyrant. Du tetin les tire, Du laict les retire Par vaine plaisance ; Dont ilz ont le ciel Fluant laict & miel, Terre d’abondance. ﻿O cruel Herodes, Tes façons & modes Seront en memoire ; La honte & dommage Auras pour partage, Et Dieu ſeul la gloire : Qui de ta malice Se ſert à iustice, Pour hors des lyens De vie mortelle, Par ta main cruelle Retirer les ſiens.
Tu es l’instrument Duquel proprement Dieu les ſiens chastie ; Mais le cuydant faire Verras le contraire, L’œuure qu’as bastie. ﻿Cruel animal, Leur mort & leur mal Pourchaßé tu as ; Mais le tourment tien Leur eſt vie & bien, Et parfait ſoulas. Par les maux ſouffertz A Dieu ſont offertz Hosties plaiſantes. Par la mort viuront, Et au ciel ſeront Estoilles luiſantes ; Ou ſera preſché Ton vilain peché Par tout l’vniuers. Dieu par iuste office Punira ce vice Par mort & par vers. Reprobation En damnation
Te mettra ſans fin. Royaume & honneur, Te feront horreur, Congnoiſſant leur fin ; Mais Election, En ſaluation Les Petis mettra. Car en eux la gloire Du Dieu de victoire Touſiours paroistra ; De ſon nom croistra Sans fin la memoire.
﻿Vous, mes eſpritz, qui par mon mouuement Estes eſmuz, & n’auez ſentiment Que de moy ſeul, tous vnis en amour, En moy, par moy, & pour moy ſeulement ; Voyez lá bas les Innocents, comment A mort ſont mis par Herode en vn iour : C’eſt pour mon Filz qu’il leur a fait ce tour ; Pour luy außi les veux tant auancer, Qu’auecques moy leur donray ſeur ſeiour, Et plus de bien qu’il n’euſſent ſceu penſer. ﻿De mon enfant, Agneau treſpur & munde Occis deuant que i’euſſe fait le monde, Seront teſmoings, & premiers precurſeurs.
Voila comment ce roy vilain, immunde, Qui à regner ſa felicité fonde, Les fait du ciel eternelz poſſeſſeurs, En doute il vit, & en la mort ſont ſeurs D’estre à iamais Roys d’vn regne immuable : Il regne ainsi que ſes predeceſſeurs, Pour apres mort estre fait ſerf du diable. ﻿Regnant en terre, il reçoit tous mes biens ; Et mes Esluz, mort, tourment, & liens. Ce ieu ne peult durer qu’vn peu de temps ; Car quand les corps ſeront tournez en fiens, Qui a cuydé auoir, n’aura plus riens ; Et ſon Cuyder, d’honneur & paſſetemps Sera perdu ; dont des plus mal contens Tiendra le lieu en ſa perdition : De quoy louenge & gloire i’en attens De vous, voyant ceste punition. ﻿Außi de voir mes Esluz & amys, Dont les corps ſont pour mon Filz endormys Et mis à riens, tant que nul n’en fait compte, Aupres de moy en gloire & repos mis, Comme ie l’ay à tous croyans promis, Qui de la Croix de mon Filz n’auront honte, En eux par moy engrauee & emprainte : Car charité qui ſoymeſme ſurmonte, Ie recongnois, qui ma iustice domte ;
Voyant de grace en eux l’image painte.
﻿Que dira lors Herode plein d’outrage, Apres auoir ioué ſon perſonnage, Et acomply lá bas tout ſon deſir ? Ie croy, Seigneur, que plein d’ire & de rage, Deſeſperé, d’vn angoiſſeux courage Dira, voyant au lieu de tout plaiſir Les Innocents, O malheureux deſir ! Voila ceux lá auſquelz i’ay fait la guerre, Qui ont le ciel ; car i’ay voulu choiſir Enfer cruel, pour deſirer la terre.
﻿Puis il dira, Leur vie i’estimois Sans nul honneur, de l’honneur que i’aymois : Voire & leur mort honteuſe & tres vilaine Dens leurs langeons, & drappeaux & ſimois, Deſſoubs deux ans, d’vn an, d’vn iour d’vn mois, Blancs, noirs & blonds ont paßé par la peine Du glaiue. Helàs ! voicy qu’en la hautaine Cité de Dieu en gloire ſouueraine Les voy logez, & nombrez entre tous Les filz de Dieu ; & ma vie inhumaine Me met au reng des plus malheureux fouls.
﻿Ainſi ſoit fait, Seigneur, de ſes ſemblables,
Qui ont commis cas ſy abominables, Que de vouloir ton nom aneantir, Perſecutant tes ſeruiteurs amables, Leur empeſchant tes promeſſes louables Faire à chacun & ouyr & ſentir ; Les contraingnant de parler & mentir Pour leur proufit, honneur, & auantage. O Toutpuiſſant, vueille toy conſentir De mettre à riens ce ſerpentin lignage.
﻿Graces ie rens à ta douceur Et ſans fin louë ta iustice, Qui punit d’Herodes le vice, Et met tes Esluz en lieu ſeur.
﻿Gloire à iamais te ſoit donnee, Qui le Petit en hault eslieue, Et le Grand metzen peine griefue Par Charité bien ordonnee.
﻿Honneur ſoit à toy qui eslis Ceux que le monde à bas repreuue ; Et ceux que tant à ſon gré treuue Sont hors de ton liure abolis.
﻿Louenge ſoit continuelle
De toy, qui par dilection Fais valoir ton Election, Sauuant ceux qui ont Foy en elle.
﻿Iamais en nul cœur ne s’appaiſe L’amour, qui le fait contenter ; Et de ta louenge chanter Nulle bouche außsi ne ſe taiſe.
﻿Mes bienheureux, cy deſſoubs ceſt autel, Voz iustes crys me demande vengeance De voſtre ſang ; pource qu’en corps mortel Feut reſpandu en grande diligence. Ames des corps morts, en grande indigence Pour le ſeul nom de mon bien amé Chriſt, De ma reſponce ayez intelligence, Par qui ſçaurez ce que i’ay en l’Eſprit. Encor vn peu il vous conuient attendre De voz freres le nombre tout entier ; Le Corps du Chrift veux tirer membre à membre, L’vn apres l’autre, ainsi qu’il eſt mestier : Et vous verrez à l’heure chastier Tous voz tyrans, voire cruellement. Lors vn chacun congnoistra que fier Se fault en moy, ou auoir damnement.
﻿O Dien pere de tous
Miſericors & doux, Nous te rendons louenges ; Qui nous as retirez Du monde, & attirez Au reng des benoistz Anges. ﻿Le feu cruel & fort, Et l’eau pire que mort, Comme bon Pere & Maistre. Tu nous as fait paſſer ; Puis nous viens embraſſer De ta benigne dextre. ﻿Tirez par tes forts bras Du martyre nous as Au lieu de refrigere, Ou tout plaiſir auons ; Dont louer te deuons : L’eſprit le nous ſuggere. ﻿Le bien qu’auons receu Par toy, ſans nostre ſceu, N’eſt de nostre merite. Par ta bonté, ſans plus, De toy ſommes Esluz ; C’eſt grace non petite. ﻿Pas ne ſçauions parler, Ne fuyr ne aller : Et n’auions en courage
Scauoir ne bien ne mal Non plus qu’vn animal, Sans raiſon ne langage. ﻿Et toutesfois damnez Pour estre d’Adam nez, Estions comme enfans d’ire : Mais tu nous as ſauuez, Et en ſang tous lauez Par vn ſoudain martyre. ﻿Sy n’eſt ce nostre ſang Qui nous rend chacun blanc Nettoyant noz estolles : C’eſt le ſang de l’Agneau Qui rend l’homme nouueau, S’il croit en ſes paroles. ﻿Mais nous ne croyans rien Auons receu ce bien Par liberale grace : Dont ton Election Fait distribution ; Parquoy voyons ta face. ﻿Cuyder menteur & faux, La cauſe de tous maux, En nous n’auoit entree : Et ou Cuyder n’ha lieu, Verité, qui eſt Dieu,
Par la grace eſt monstree. ﻿Quand Dieu fera vuyder Des ſiens tout le Cuyder, Dieu congnoistront ſeul Estre : Plus ilz ne ſe verront, Mais Dieu ſeul, qu’ilz croiront Leur Pere, amy, & maistre. ﻿Tout fera acomply, Chacun de Dieu remply Quand viendra la bonne heure Qu’il ſera tout en tous ; Et l’Eſpouſe & l’Eſpoux En vn feront demeure. ﻿Ce treſgrand bien ſentons Dont ſans ceſſer chantons Saint, Saint, Dieu de victoire ; A toy ſoit tout honneur, O liberal donneur, Toute louenge & gloire. ﻿Chantons Noël, Noël, Pour le ſalut nouuel, Qu’vn chacun le recorde Qu’a nous Innocents fait Le Seigneur tout parfait Par ſa miſericorde.